ET Euroopa Liidu Teataja C 73/42

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase muutmistaotluse avaldamine

2010/C 73/12

Käesoleva dokumendi avaldamine annab õiguse esitada muutmistaotluse kohta vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

MUUTMISTAOTLUS

NÕUKOGU MÄÄRUS (EÜ) nr 510/2006

Muutmistaotlus vastavalt artiklile 9

„POMODORO S. MARZANO DELL’AGRO SARNESE-NOCERINO”

EÜ nr: IT-PDO-0117-1524-10.04.2003

KGT ( ) KPN ( X )

1. Spetsifikaadi osa, mida muutmine hõlmab:

—  Toote nimetus — Toote kirjeldus — Geograafiline piirkond —  Päritolutõend — Tootmismeetod —  Seos piirkonnaga — Märgistus — Riiklikud nõuded —  Muu (täpsustada)

2. Muudatus(t)e liik:

—  Koonddokumendi või kokkuvõtte muutmine — Registreeritud KPNi või KGT muutmine, mille kohta ei ole avaldatud koonddokumenti ega kokkuvõtet —  Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) —  Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus(ed):

3.1. Kirjeldus:

Viljade kirjelduse muutmise tulemusena jagatakse viljad morfoloogilistest ja kvaliteediomadustest lähtuvalt kahte rühma (1. rühm ja 2. rühm).

Kaitset laiendatakse ka viilutatud tomatile, mille morfoloogiliste ja kvaliteediomaduste kirjeldus esitatakse allpool.

3.2. Geograafiline piirkond:

Spetsifikaadist jäetakse välja lõik, milles käsitletakse Campania maakonna pädevust kaitse võimalikul laiendamisel tootmispiirkonnaga külgnevatele aladele, sest tootmispiirkonna muutmist tohib taotleda üksnes määruse (EÜ) nr 510/2006 artikli 9 alusel.

3.3. Tootmismeetod:

Hoolikalt kohalikke traditsioone järgiva tootmismeetodi muutmise eesmärk on leida sobivamad istutusvahed ja viljade korjamisajad ning täpsemalt kindlaks määrata saagikus pindalaühikul/töödeldud toote ühikutes ning nõrutatud toote protsendiline osakaal, kusjuures need muudatused ei mõjuta seost piirkonnaga. Kohandatakse ka viljade refraktomeetriliselt määratud optilise jäägi näitajaid ja toodete pakendamist reguleerivaid sätteid.

Viilutatud tomatite puhul loetletakse peamised tehnoloogilised etapid, mis on juba esitatud tervete kooritud tomatite puhul. Võimaliku tehnoloogiliste abiainena lisatakse sidrunhape. Tugevneb ka sidet piirkonnaga, sest lisati tingimus, mille kohaselt võib ökotüübi „San Marzano” geneetilist parendamist (mis on ette nähtud kehtiva spetsifikaadiga) teostada üksnes spetsifikaadis määratletud piirkonnas.

Kustutatakse lõik, milles Campania maakonnal lubati väljastada töötlusettevõtetele tootmislubasid.

Tomatikasvatus katmikaladel on lubatud, et kaitsta taimi parasiitide ja kahjulike putukate eest.

3.4. Märgistus:

Asjaomase toote märgisele tuleb märkida „pomodori pelati a filetti” (viilutatud kooritud tomatid). KPNi logo kujundus- ja värvinõudeid kirjeldatakse täpsemalt kui kehtivas spetsifikaadis.

3.5. Riiklikud nõuded:

Välja jäetakse viide riiklikele karistustele, mida kohaldatakse spetsifikaadi sätete rikkumise korral, kuna neid kohaldatakse ka sellise viiteta. Pädeva kontrolliasutuse teostatavate kontrollimiste kord viiakse vastavusse määruse (EU) nr 510/2006 artikliga 10.

KOKKUVÕTE

NÕUKOGU MÄÄRUS (EÜ) nr 510/2006

„POMODORO S. MARZANO DELL’AGRO SARNESE-NOCERINO”

EÜ nr: IT-PDO-0117-1524-10.04.2003

KPN ( X ) KGT ( )

Käesolevas kokkuvõttes esitatakse teavitamise eesmärgil spetsifikaadi põhipunktid.

1. Liikmesriigi pädev asutus:

Nimi: Ministero delle politiche agricole alimentari e forestali Aadress: Via XX Settembre 20 00187 Roma RM ITALIA Tel +39 0646655106 Faks +39 0646655306 E-post: saco7@politicheagricole.gov.it

2. Taotlejate rühm:

Nimi: Consorzio per la Tutela del Pomodoro S. Marzano dell'Agro Sarnese-Nocerino Aadress: Via Piave 120 84083 Castel San Giorgio SA ITALIA Tel +39 0815161819 Faks +39 0815162610 E-post: info@consorziosanmarzano.it Koosseis: tootjad/töötlejad ( X ) muud ( )

3. Toote liik:

Klass 1.6. Puuvili, köögivili ja teravili

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus:

„Pomodoro S. Marzano dell’Agro Sarnese-Nocerino”

4.2. Kirjeldus:

Turustatav toode on saadud eranditult sortidesse „S. Marzano 2” ja „KIROS” (varasem „Cirio 3”) või nende parendatud liinidesse kuuluvatest tomatitest, mis on kasvanud Agro Sarnese-Nocerino piirkonnas ja mis on muudetud samas piirkonnas tegutsevates töötlusettevõtetes kooritud tomatiteks (pelato). Toodet turustatakse üldjuhul klaaspurkides või plekk-konservides.

Kaitstud päritolunimetust kandva toote „Pomodoro S. Marzano dell'Agro Sarnese-Nocerino” valmistamiseks kasutatavatel tomatitaimedel ja -viljadel, mis pärinevad sortidest „S. Marzano 2” ja „KIROS” või nende parendatud liinidest, peavad olema järgmised omadused:

1) Taime omadused: — taime pikkus võib varieeruda, kuid taim ei tohi pärineda määramata sordist; — viljad paiknevad lopsaka lehestiku all; — viljad küpsevad järk-järgult; — küpsemata viljadel on viljavarre ääred rohelised.

2) Koorimiseks sobiva värske vilja omadused: a) kaks või kolm seemnekambrit; iseloomulik piklik rööptahukakujuline vili pikkusega 60–80 mm (varre kinnituskohast vilja tipuni) 1. rühma viljade puhul; piklik silindriline püramiidikujuline vili pikkusega 60–80 mm (viljavarre kinnituskohast vilja tipuni) 2. rühma viljade puhul; b) nurklik ristläbilõige (1. rühm); ümar ristläbilõige (2. rühm); c) telgede suhe: vähemalt 2,2 + 0,2 (pikitelje väärtuse ja vilja keskkohalt mõõdetud suurima risttelje väärtuse suhe); d) viljavars puudub; e) sordile iseloomulik punane värvus; f) kergesti mahatulev koor; g) vähe tühje seemnekambreid; h) pH tase ei ületa 4,50; i) 20 °C juures refraktomeetriliselt määratud jääk on vähemalt 4,0 %; j) leherootsupoolses osas on vähe puitunud juhtkimpe.

Mõlema rühma puhul on lubatud järgmised kõikumised:

punkt a: sordile iseloomuliku, aga veidi ebakorrapärase kujuga viljad, kui nende osakaal jääb alla 5 % partiist; punkt d: viljavarred: võib esineda kuni 1,1 % viljadest; punkt e: kõige rohkem 2 cm2 suurune kollane ala viljal, kui selliste viljade osakaal jääb alla 5 % partiist; punkt i: 20 °C juures refraktomeetriliselt määratud jääk võib kõikuda kuni – 0,2 %.

Terved kooritud tomatid ja viilutatud kooritud tomatid:

— sordile iseloomulik punane värvus hinnatuna palja silmaga; lubatud on kõige rohkem 2 cm2 suurune kollane ala viljal, kui selliste viljade osakaal jääb alla 5 % asjaomasest partiist; – võõra lõhna ja maitse puudumine; – vastsete, parasiitide ja nende põhjustatud kahjustuste puudumine (mis tahes suurusega nekrootilised plekid tomati viljalihas); sisemädaniku puudumine piki varre telge; – nõrutatud toote kaal mitte alla 65 % netokaalust; – pikisuunas viiludeks lõigatud (viilutatud kooritud tomatite puhul); terved või vähemalt ilma kahjustusteta, mis mõjutaksid vilja kuju või suurust osas, mis ületab 65 % nõrutatud toote kaalust (tervete kooritud tomatite puhul); – refraktomeetriliselt määratud optiline netojääk 20 °C juures vähemalt 5,0 % (lubatud kõikumine 0,2 %); – koorte keskmine osakaal jääb alla 2 cm2/100 g (mõõdetud vähemalt viiest konservist koosneval näidisel); üheski konservis ei tohi koorte osakaal ületada lubatud piirväärtust rohkem kui neli korda; – konservtomatitega (tomatid ja neid kattev vedelik) tehtud hallitusseente testil ei tohi positiivsete külvide protsent olla suurem kui 30 %, kui toote refraktomeetriliselt määratud optiline jääk 20 °C juures on alla 6,0 %, ega 40 %, kui toote refraktomeetriliselt määratud optiline jääk 20 °C juures on 6,0 % või suurem; – konservtomatite (tomatid ja neid kattev vedelik) L ja D piimhapete kogusisaldus ei tohi ületada 0,4 g/Kg; – pH tase peab olema 4,2–4,5; – keedusoola võib lisada, kui selle sisaldus ei ületa 3 % netokaalust; (kloorisisaldus loetakse looduslikuks, kui see on võrdne 2 %ga refraktomeetriliselt määratud optilisest jäägist); – lisada võib basiilikulehti; – tehnoloogilise abiainena võib lisada sidrunhapet maksimaalselt 0,5 % toote kaalust; – lisada võib tomatimahla, osaliselt kontsentreeritud tomatimahla ja tomatite poolkontsentraati, mis on saadud eranditult sortidesse „S. Marzano 2” ja „KIROS” või nende parendatud liinidesse kuuluvatest tomatitest, mis on kasvanud Agro Sarnese-Nocerino piirkonnas.

4.3. Geograafiline piirkond:

Kaitstud päritolunimetus „Pomodoro S. Marzano dell'Agro Sarnese-Nocerino” antakse üksnes sellistele tomatitele, mis pärinevad põllumajandusettevõtetest ja töötlusettevõtetest, mis asuvad järgmiste kohalike haldusüksuste territooriumidel:

Salerno provints Järgmised haldusüksused tervikuna: S. Marzano sul Sarno, S. Valentino Torio, Scafati. Järgmised haldusüksused osaliselt: Baronissi, Fisciano, Mercato S. Severino, Castel San Giorgio, Siano, Roccapiemonte, Nocera Superiore, Nocera Inferiore, Sarno, Pagani, Angri, Egidio Monte Albino;

Avellino provints: Järgmised haldusüksused osaliselt: Montoro Superiore, Montoro Inferiore.

Napoli provints Järgmised haldusüksused tervikuna: S. Antonio Abate, Pompei, S. Maria La Carità, Striano, Boscoreale, Poggiomarino. Järgmised haldusüksused osaliselt: Gragnano; Castellammare di Stabia, Acerra, Afragola, Brusciano, Caivano, Camposano, Casalnuovo, Castelcisterna, Cicciano, Cimitile, Mariglianella, Marigliano, Nola, Palma Campania, Pomigliano, Scisciano, S. Vitaliano.

Kõik eespool nimetatud haldusüksused asuvad Agro Sarnese-Nocerino piirkonnas või selle ümbruses ning nende tasandikulistes osades kasvatatakse tomateid niisutatud või niisutatavatel aladel. Künklikke alasid ei võeta loomulikult arvesse, sest need ei ole niisutatud.

4.4. Päritolutõend:

Tootmisprotsessi iga etappi jälgitakse ning kõik sissetulevad ja väljaminevad tooted dokumenteeritakse. Toote jälgitavus tagatakse eespool osutatud viisil ning lisaks sellele kontrolliasutuse, tootjate, vahendajate, töötlejate ja pakendajate hallatavate spetsiaalsete registrite koostamise abil ning kontrolliasutust õigeaegselt toodetud kogustest teavitades. Kontrolliasutus kontrollib kõiki kõnealustesse registritesse kantud nii juriidilisest kui ka füüsilisest isikust ettevõtjaid.

4.5. Tootmismeetod:

Kaitstud päritolunimetusega toote „Pomodoro S. Marzano dell'Agro Sarnese-Nocerino” valmistamisel kasutatakse toorainena ainult sortidesse „S. Marzano 2” ja „KIROS” või nende parendatud liinidesse kuuluvaid tomateid, mis on kasvanud punktis 4.3 nimetatud Agro Sarnese-Nocerino piirkonnas. Korjamise järel töödeldakse vilju samas piirkonnas asuvates töötlusettevõtetes. Tomatikasvatus katmikaladel on lubatud, et kaitsta taimi parasiitide ja kahjulike putukate eest.

S. Marzano tomateid kasvatatakse eranditult niisutatud tasandikel, kus on peamiselt vulkaanilise päritoluga püroklastiline pinnas, mis on väga sügav, pehme, looduslikult viljakas ning sisaldab rohkelt orgaanilisi aineid, kergelt omastatavat fosforit ja kättesaadavat kaaliumi.

Istikud istutatakse ümber tavaliselt aprilli esimeses pooles, aga seda võib teha ka märtsikuu esimese kümne päeva jooksul. Istutusvahe reas peab olema vähemalt 40 cm ja ridade vahe 110 cm; tomateid tuleb kasvatada vertikaalselt, kasutades sobivat toestikku ja horisontaalselt tõmmatud nööre või -traate. Lisaks traditsioonilistele taimekasvatusvõtetele on lubatud külgvõsude ja taimetippude eemaldamine. Keelatud on kõik võtted, mis võivad kunstlikult mõjutada tomatitaime loomulikku kasvutsüklit, eriti viljade valmimist.

Saagikoristus toimub 30. juuli ja 30. septembri vahelisel ajal; tomateid korjatakse käsitsi ja ükshaaval vastavalt viljade valmimisele.

Korjatud tomatid paigutatakse transportimiseks ettenähtud 25–30 kg mahutavatesse plastkonteineritesse. Põllumajandusettevõtja ja/või -ühistu kogumiskeskusest võib saata tomatid edasi töötlusettevõttesse eraldi märgistatud suurtes kastides, mis mahutavad kuni 250 kg.

Maksimaalne saagikus on 80 tonni hektarilt, töödeldud toote osakaal ei ületa 80 % saagist.

Värsked tomatid töödeldakse kooritud tomatiteks Agro Sarnese-Nocerino piirkonnas asuvates konservivabrikutes.

Tööstustoote (kooritud tomati) valmimisel võib eristada järgmisi tehnoloogilisi põhietappe:

— terved kooritud tomatid: pesemine ja sorteerimine – koorimine – koorte eemaldamine – toote sorteerimine – konservidesse panek – vedeliku lisamine atmosfäärirõhul või vaakumis – konservide sulgemine – steriliseerimine – konservide jahutamine – ladustamine. Toodetud kooskõlas parimate tavadega;

— viilutatud kooritud tomatid: pesemine ja sorteerimine – koorimine – koorte eemaldamine – toote sorteerimine – viilutamine – nõrutamine – konservidesse panek – vedeliku lisamine atmosfäärirõhul või vaakumis – konservide sulgemine – steriliseerimine – konservide jahutamine – ladustamine. Toodetud kooskõlas parimate tavadega.

4.6. Seos piirkonnaga:

Agro Sarnese-Nocerino pinnas, mille kujunemisloos on oluline osa Somma-Vesuvio piirkonnas toimunud vulkaanipursetel ja ümbritseval Apenniinide eelmäestikul, kuulub oma füüsilis-keemilistelt omadustelt Itaalia parimate sekka.

Agro Sarnese-Nocerino kliimale avaldab soodsat mõju mere lähedus. Temperatuuri kõikumised ei ole suured ja termomeetri näidik langeb alla nulli vaid lühikeseks ajaks; rahet tuleb harva ette. Olulisemad tuuled on põhjast puhuv maestro ja lõunast puhuv scirocco. Sügisel, talvel ja kevadel sajab ohtralt, suvel seevastu ei saja peaaegu üldse. Vaatamata vähestele sademetele suvekuudel püsib õhuniiskus suhteliselt kõrge. Piirkonna hüdroloogiline režiim on mitmekesine, seda iseloomustavad arvukad allikad ja eri sügavusega veekihid.

Pinnas, vesi ja kliima, samuti kohalike põlluharijate töökus loovad need ainulaadsed ja erilised tingimused, mis valitsevad Agro Sarnese-Nocerino tasandikul, mida ümbritseb loodest Somma-Vesuvio vulkaaniline kompleks ja lõunast Lattari mägede dolomiitmassiiv.

„S. Marzano” sordi tomatil on väga tugev side geograafilise alaga, kus seda toodetakse, st Agro Sarnese-Nocerino piirkonnaga. Just selles piirkonnas hakati kasvatama „S. Marzano” tomatit, mis saavutas suure populaarsuse väikeettevõtjatest tomatikasvatajate seas; selles piirkonnas hakati tootma kooritud tomateid, mis levisid sealtkandist aastakümnete jooksul üle maailma, võites miljonite tarbijate poolehoiu. Professor Luigi Leggieri kirjutab oma töös („I pomodori S. Marzano e Lampadina nell’ industria dei pelati”, Orto frutticoltura Italiana, detsember 1940) tomatisordi „S. Marzano” kohta, et see sort valiti välja Fiano tomatikasvandustes, mis asuvad Nocera Inferiore ja Sarno vahel, ja et seda hakati seejärel kasvatama S. Marzano sul Sarno piirkonnas soodsamates tingimustes. „S. Marzano” tomatisordi esiletõusuga muutus järjest olulisemaks kooritud tomatite tootmine, nii et sellest tööstusharust sai „Campania au ja uhkus”. Professor Ferruccio Zago kirjutab väljaandes Nozioni di Orticoltura (1934, Rooma, Poligrafica R.Filipponi): „Kooritud tomatite tööstus on Campania au ja uhkus. Neid valmistatakse „S. Marzano” tomatisordist, mida kutsutakse viljade kuju tõttu pikaks tomatiks ja mille kasvatus on Agro Sarnese-Nocerino piirkonnas laialt levinud”.

4.7. Kontrolliasutus:

Nimi: IS.ME.CERT. — Istituto Mediterraneo di Certificazione Agroalimentare Aadress: Via G. Porzio Centro Direzionale Isola G/1 80143 Napoli NA ITALIA Tel +39 0817879789 Faks +39 0816040176 E-post: info@ismecert.it

4.8. Märgistus:

Toote märgistamisel lähtutakse 27. jaanuari 1992. aasta seadusandlikust dekreedist nr 109. Punktis 4.3 nimetatud territooriumil tegutsevad töötlusettevõtted peavad tagama, et klaaspurkidele ja plekk-konservidele ning neid sisaldavatele kastidele oleks kleebitud märgised, millele on kantud järgmised andmed:

— Pomodoro S. Marzano dell'Agro Sarnese-Nocerino;

— Denominazione di Origine Protetta — DOP;

— Pomodori pelati interi, pomodori pelati a filetti (terved kooritud tomatid, viilutatud kooritud tomatid);

— tootja nimi;

— pakendis sisalduv tootekogus vastavalt kehtivatele eeskirjadele;

— viljade korjamise ja töötlemise aasta;

— „parim enne” kuupäev;

— kaitstud päritolunimetuse „Pomodoro S. Marzano dell'Agro Sarnese-Nocerino” logo.

Sarnase kirjaviisi, värvi ja tähesuurusega andmed peavad olema koondatud samale märgisele ning need peavad olema trükitud selgete, loetavate, kustumatute ja piisavalt suurte tähtedega, et nad paistaksid taustalt silma ja oleksid selgelt eristatavad muust tekstist ja muudest kujutistest.

(1) ELT L 93, 31.3.2006, lk 12.